Vil man homofobien til livs, bør man forebygge i indvandrermiljøer. Så klar er meldingen fra det homoseksuelle miljø i hovedstaden, som beretter om chikanerier.



»Det er andengenerationsindvandrere, som står bag chikanen. Det er, hvad jeg ser, og det er også, hvad jeg hører fra andre i miljøet«, siger Torben Rasmussen, ejer af Centralhjørnet, som er et værtshus henvendt til homoseksuelle.



Biler generer homobarer og gæster

Konkret har han hørt unge mænd med anden etnisk baggrund råbe ’bøsserøve’ og set dem kaste æg mod hans kunder.



De biler, som kører gennem Studiestræde i København og generer strædets mange homobarer og gæster, føres også af unge med anden etnisk baggrund, fortæller Carsten Elfen, der ejer barerne Jailhouse og Code.

Homomiljøets beskrivelser svarer til de erfaringer, som svensk politi har gjort sig. I Sverige er der en mere effektiv registrering af hadforbrydelser.



»I Sverige er erfaringen, at unge mænd med anden etnisk baggrund er overrepræsenteret som gerningsmænd, hvad angår homofobiske hadforbrydelser«, siger Jesper Høg, der er projektleder for Københavns Politis indsats mod hadforbrydelser.

Informationsmateriale på andre sprog



Erfaringerne kan bruges i den forebyggende indsats i Danmark. Det bliver de dog ikke i øjeblikket. »I første omgang henvender vi os bredt til københavnerne med en stor kampagne om hadforbrydelser. I efteråret vil vi så bruge erfaringerne derfra til muligvis at lave en mere målrettet kampagne mod bestemte grupper – heriblandt etniske minoriteter«, siger Jesper Høg. Hvorvidt indsatsen rettes mod etniske minoriteter i efteråret er endnu ikke besluttet, men ifølge Jesper Høg vil den i givet fald kunne komme til at indeholde informationsmateriale om hadforbrydelser på andre sprog end dansk.







